Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 561/14/8808	Rožňava, 19.2.2015
EEČ : 2-67-54-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 29.06.2014 okolo 09.45 h riadil osobné motorové vozidlo zn. Škoda Fabia, ev. č. XXXXX, v XXXXX po ulici Zlatej, pričom pri vychádzaní na ulicu Štítnickú, ktorá je označená ako hlavná cesta, nedal prednosť v jazde motocyklu zn. Yamaha, ev. č. XXXXX, ktoré riadil XXXXX smerom od XXXXX - XXXXX do centra mesta XXXXX, čím porušil ustanovenie § 20 ods. 1 zákona č. 8/2009 Z. z. o cestnej premávke v znení neskorších predpisov, došlo k zrážke, kde vodič motocykla XXXXX utrpel zlomeninu ľavého predlaktia s posunutím úlomkov, zlomeninu základne 3. až 5. záprstnej kosti ľavej ruky s posunutím úlomkov a vykĺbením 5. záprstnej kosti ľavej ruky, poškodenie povrchovej aj hlbokej šľachy vystierača malíčka ľavej ruky, tržno-pomliaždenú ranu na chrbte a dlani ľavej ruky, odreniny na pravom predlaktí, ramene, ľavom členku, pravom kolene, pomliaždenie chrbta v ľavej krížovej oblasti, s dobou liečenia od 29.06.2014 do 14.12.2014,  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa 1. oddelenia vyšetrovania, Odboru kriminálnej polície, OR PZ SR v XXXXX, sp. zn. ORP-XXXXX zo dňa 29.06.2014, bolo začaté trestné stíhanie a uznesením toho istého orgánu, zo dňa 29.08.2014, bolo vznesené obvinenie XXXXX za prečin ublíženia na zdraví podľa § 157 ods. 1,2 písm. a) Tr. zák. s poukazom na § 138 písm. h) Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že dopravnú nehodu zapríčinil on, čo mu je ľúto a ľutuje aj to, že inej osobe ublížil na zdraví. Dopravnú nehodu nahlásil v poisťovni Allianz - Slovenská poisťovňa, a. s., a s poškodeným XXXXX uzavrel dohodu o náhrade škody. Vyjadril súhlas s podmienečným zastavením trestného stíhania. 
	Svedok - poškodený XXXXX uviedol, že riadil motorku smerom od XXXXX smerom do centra mesta. Išiel po ulici Štítnickej, hore kopcom, ku križovatke s ulicou Zlatou, kde videl stáť osobné motorové vozidlo. Zrazu sa auto pohlo do jeho jazdnej dráhy. Zrážke už nevedel zabrániť. Utrpel zranenia uvedené vo výrokovej časti uznesenia. Uplatnil si nárok na náhradu škody vo výške XXXXX €. S obvineným uzavrel dohodu o rozsahu a náhrade škody. 
	Svedkyňa XXXXX uviedla, že sa nachádzala na ulici Štítnickej, videla, ako motorkár ide hore kopcom a vozidlo obvineného mu vošlo z vedľajšej cesty do jazdnej dráhy. Došlo k zrážke. 
	Zo znaleckého posudku znalca z odboru cestnej dopravy XXXXX vyplynulo, že obvinený odbočoval z ulice Zlatej vľavo na ulicu Štítnickú v čase, keď po hlavnej ceste prichádzal motocyklista XXXXX. Motocyklista bol pre vodiča vozidla pozorovateľný bez obmedzenia. Vodič vozidla ho nezbadal. Pri venovaní dostatočnej pozornosti v cestnej premávke vodič mal možnosť spozorovať prichádzajúceho motocyklistu. V tom prípade by k nehode nedošlo, ak by vodič dal motocyklistovi prednosť. Motocyklista sa pohyboval po ceste správne, v súlade s pravidlami cestnej premávky. 
	Zo znaleckého posudku znalca z odboru zdravotníctva, odvetvia chirurgie - XXXXX vyplynulo, že XXXXX utrpel zlomeninu ľavého predlaktia s posunutím úlomkov, zlomeninu základne 3. až 5. záprstnej kosti ľavej ruky s posunutím úlomkov a vykĺbením 5. záprstnej kosti ľavej ruky, poškodenie povrchovej aj hlbokej šľachy vystierača malíčka ľavej ruky, tržno-pomliaždenú ranu na chrbte a dlani ľavej ruky, odreniny na pravom predlaktí, ramene, ľavom členku, pravom kolene, pomliaždenie chrbta v ľavej krížovej oblasti, dobou liečenia a práceneschopnosti od 29.06.2014 do 14.12.2014. Táto doba liečenia a práceneschopnosti zodpovedá spôsobenému poraneniu vzhľadom na závažnosť a charakter poranenia. Ide o ťažké zranenie poškodeného. 
	Vina obvineného vyplýva i zo zápisnice o obhliadke miesta dopravnej nehody s náčrtkom, plánikom a fotodokumentáciou, záznamu dopravnej nehody, zápisnice o rekonštrukcii dopravnej nehody s pripojenou fotodokumentáciou. 
	Zo správy Allianz - Slovenská poisťovňa, a. s., vyplynulo, že obvinený škodovú udalosť nahlásil dňa 01.07.2014, t. j. včas, škodová udalosť sa vedie pod číslom XXXXX a poisťovňa potvrdzuje, že po vydaní meritórneho rozhodnutia bude škoda uhradená poškodenému XXXXX i Všeobecnej zdravotnej poisťovni, a. s., pobočka XXXXX 
	Z Dohody o rozsahu a spôsobe náhrady škody vyplynulo, že obvinený s poškodeným XXXXX uzavrel dohodu o náhrade škody, ktorá bude hradená poisťovňou Allianz - Slovenská poisťovňa, a. s., z povinného zmluvného poistenia.
	Z rozhodnutia o zadržaní vodičského preukazu OR PZ SR, Okresným dopravným inšpektorátom v XXXXX, sp. zn. ORPZ-XXXXX zo dňa 30.06.2014, vyplynulo, že obvinenému bol vodičský preukaz zadržaný dňa 29.06.2014, po nehode, pretože je podozrivý zo spáchania skutku, za ktorý mu v príslušnom konaní môže byť uložený trest zákazu činnosti. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin ublíženia na zdraví podľa § 157 ods. 1,2 písm. a) Tr. zák. s poukazom na § 138 písm. h) Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Obvinený vykonal opatrenie na náhradu škody, predovšetkým tým, že škodovú udalosť včas oznámil Allianz - Slovenskej poisťovni, a. s., ktorá bude hradiť škodu poškodeným. Navyše s poškodeným XXXXX uzavrel písomnú dohodu o rozsahu a náhrade škody. 
	Obvinený je z miesta trvalého bydliska hodnotený všeobecne. V registri trestov nemá záznam. Z evidenčnej karty vodiča obvineného XXXXX je zrejmé, že vodičské oprávnenie má od roku 1977 a za toto obdobie má evidované 2 priestupky proti bezpečnosti a plynulosti cestnej premávky z roku 2008 a 2010. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 24 (dvadsaťštyri) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor